Landdros vervolg ná private vervolgingseenheid ingryp(Foto: Unsplash) Die burgerregtegroep AfriForum sê sy private vervolgingseenheid het nóg ŉ oorwinning behaal nadat die nasionale vervolgingsgesag (NVG) besluit het om wél ŉ Wes-Kaapse landdros op ŉ aanklag van nalatige bestuur te vervolg. Gerald Hattingh, ŉ landdros in die Bellville-distrik, het Verna Cloete reeds in 2011 raakgery. AfriForum sê die NVG het daarna om ŉ “onverklaarbare rede” en teenstrydig met beskikbare getuienis, besluit om hom nie te vervolg nie. Nadat die organisasie se private vervolgingseenheid in 2019 namens Cloete by die saak betrokke geraak het, het die NVG besluit om wel vervolging in te stel. Cloete getuig nou vandag teen Hattingh. AfriForum sê uit briewe van die NVG het die eenheid vasgestel dat aangesien die verdagte ’n landdros is, die saak na die direkteur van openbare vervolging (DOV) se kantoor verwys is. Dié het aanvanklik besluit om nie te vervolg nie. Die organisasie sê die saak is ook deur die “gebruiklike probleme van onvoldoende terugvoer aan klaers en ’n verlore saakdossier belemmer”. Hy sê dit is ŉ toenemende neiging dat klaers nie terugvoer kry van die polisie of aanklaers nie. Dit was volgens hom in hierdie geval ook só. “Dit bly verbysterend dat daar nog steeds, soos in hierdie geval, dossiere verlore gaan ten spyte van tegnologiese hulpmiddele om dit teen te werk. Die ironie is dat die private vervolgingseenheid ’n kopie van die saakdossier, wat ons van die klaagster gekry het, aan die NVG beskikbaar gestel het,” het adv. Phyllis Vorster, aanklaer by AfriForum se private vervolgingseenheid, gesê. Die organisasie het die NVG se besluit om nou wel te vervolg, verwelkom. “Dit is egter jammer dat die saak byna ’n dekade lank moes sloer voordat die NVG sy grondwetlike plig uitgevoer het. Gevalle soos hierdie bevestig waarom ’n instelling soos die private vervolgingseenheid noodsaaklik is om onder meer toe te sien dat geregtigheid geskied deur die nodige druk op die NVG te plaas om sake wat meriete het, te vervolg,” het Vorster gesê.